Czerwono róża – z życio wziynte
Chciałabym Wom naszkryflać historyjo z życio wziynto tako kero zdarzo sie jak by jedni padali yno w bojkach ale się zdarzyła naprowda .Toż zaczna łod tego że zygor na banchowie pokazywoł pionto po połedniu.Młody karlus we ancugu wysztrychniyty jak dorsz na świynto morza przedeptywoł ze jednej szłapy na drugo łod czasu do czasu zaglondoł na zygarek żeby łobejrzeć czy dobrze chodzi .Serce waliło mu jak młotym jak by chciało wyskoczyć i polecieć pryndzy na spotkani ze swojom lipstom kerej karlus nigdy nie widzioł .Bez łostatni rok jak boł we lazarecie była kimś nojważniejszym we jego życiu.A to bez cufal bo jak to padajom los umi zrobić nas na szaro no możno tak je ale niy we jego przipadku .A było to tak .Za pora tydni jak już doszoł do sia po wypadku na grubie w lazarecie chcioł zazwonić do taki dziołszki s kerom się spotkoł pora razy i wytłumaczyć się czamu niy prziszoł na umówione spotkani . Podeszoł do telefonu keryn boł na siyni w lazarecie wciepoł piyniondze i wykrynco nomer .Ale jak to we życiu pomyloł łostatnio cyfra .Jak usłyszoł głos we słuchawce to ło mało niy pod trupym .Serce mu podskoczyło prawie do karku a w żołondku tak skrynciło że boł by się boł przewrocioł .Bez kwila niy mog wydobyć głosu .Jak już doszoł do siebie przeprosioł za pomyłka a dziołcha kero była po drugi stronie słuchawki zaśmioła się tak piyknie że synkowi zrobiło się łokropnie ckliwie.Łod słowa do słowa zgodali się że jeszcze zazwoniom do sia .Karlus dowiedzioł się yno tela że dziołcha mo na miano Rołza. Bez cołko noc niy mog spać bez przerwy słyszoł Ji cudny głos .Wczas rano niy mog się doczkać kedy bydzie mog zazwonić. Po łobchodzie dochtorow pokuśtykoł do telefonu .Trefioł w dziesiontaka bo dziołcha miało wolne łod roboty . Jak się dowiedzioł Rołza robiyła we lazarecie za salowo ale niy pedziała w kerym .Niy mogli się nagodać .Łod tego czasu zwonili roz Łon do ni roz Łona do niego żeby żodyn niy boł za fest stratny no bo telefony kosztujom a niy mieli jak to młodzi za dużo piyniyndzy . Tak było bez cołki czas jak leżoł w tym lazarecie .A teraz czakoł na te swoji szczyńści wylynkany jak diobli .Co prowda nie wiedzioł jak wyglondo dziołszka ale pedziała że mo kajś dwadziyścia piyńć lot a takim znakiym po kerym jom pozno bydzie czerwono róża kero dziołcha miała trzimać w prawej rynce a łon bydzie mioł gazeta .Jak tak stoł to na kwila zaparło mu dech bo rychtyk szła ku nimu gryfno frelka .Miała we rynce kwiotek ale niy była to róża a i dziołcha miała nojwyży siedymnoście lot .Wtedy karlus przipomnioł se że kedyś chcioł żeby Rołza mu przisłała swoja fotografio ale dziołcha odmówiła pedziała mu że jak Ji pszaje i myśli Ło ni poważnie to wyglond niy mo znaczynio .Rołza pedziała mu jeszcze że jak by widzioł że je zwyczajom dziołchom to by mog do ni przestać zwonić abo boł by s niom jak to padajom s braku laku. Jak się spotkajom to bydzie widzioł i wtedy podejmie decyzjo czy chce być s niom czy niy .Synek przistoł na to ale czuł że to je ta s kerom chce iś baz życi kero bydzie jego babom .Zamyśloł się borok i wtedy ujrzoł młodo frelka kero szła ku nimu a ta gazeta kero miała być takim znakiym rozpoznawczym wypadła mu s ronk .Ta gazeta to Trybuna Robotniczo bo były to taki czasy że była jedynom gazetom kerom berkmony czytali jak czakali s roboty na autobus .Dziołszka zrobiła na nim taki wrażyni że zapomnioł ło bożym świecie. Była wysoko i łokropnie gryfno .Łoczy jak niebo czorne włosy poczesane w końśki łogon .Miała łobleczone szaty czerwone w czorne kropki.Zatkało go bo wyglondała jak te aktorki s filmu .Ruszoł w Ji strona ale nie doł se pozor że dziołcha niy mo róży we rynce .Jak już byli kole siebie dziołcha wyszeptała -czekom na Cia mój piykny karlusie – .Zrobioł jeszcze krok i ujrzoł że za tom frelkom stoji baba kajś po szterdziestce trocha posiwiało. Na nogach miała przideptane stare szczewiki a na mantlu keryn pamiyntoł chyba piyrszo wojnaKarlus niy wiedzioł co mo zrobić .Chcioł się zapaś pod ziymia no bo niy chcioł zrobić za bozna tej kero przed nim stoła a serce wyrywało się do tej kero miała taki głos jak jego s telefonu. No ale coż mioł zrobić Stanoł na baczność jak przistało na porzondnego karlusa choć w pojstrzodku czuł łokropne rozczarowani i godo -Je żech berkmon Francik i łokropnie je żech rod że mogli my się spotkać. Prosza Pani na kawa .-Wtedy ta baba łośmioła się poklepała go po ramiyniu i pado że je porzondnym człowiekiym i jak idzie ło te spotkani to to boł taki krzest bojowy kerym mioł przejść. No bo to ta gryfno frelka prosiła jom żeby przipiyna se róża do mantla .Pedziała jeszcze że jak Francik zaprosi jom na kawa to mo mu przekazać że Łona czeko na niego w kawiarni po drugi stronie .Francik w piyrszej kwili zdymbioł bo niy mieściło mu się to w pale że ta Rołza je takom szprytnom dziołchom i łobrazioł sie ale yno troszka . Wyrwoł tej starszej babie ta czarwono róża i co sił w giczalach polecioł do kawiarni .Nie twało wiela kajś po poł roku łod tego spotkanio jak Francik oświadczoł sie Rołzie a po roku było huczne weselisko .Nim to nastało trza było iś do łojcow łod lipsty i poprosić ło rynka.Toż Francik wzion pod parza halba dlo łojca a dlo mamulki pukiet kwiotkow a młodszym braciszkom łod dziołchy tytka szklokow bo tak się przeca noleżało Zaś samej Rołzie kupioł piykny pieszczonek ale niy tyn ze łodpustu ale taki ze prawdziwego złota s piyknym czerwonym łokiym.Kudły natrzoł brylantyną łoblyk se nojlepszy ancug jaki mioł a keryn se kupioł za piyrszo wypłata na grubie i tak wyelegantowany zjawioł się u swoji dziołszki .Łojcowie prziszłej Panny młodej s poczontku udowali niby że to niy som radzi że stracom dziołcha i jeszcze niy wiadomo za jakigo karlusa możno to bydzie niy dej Boże jak gizd abo miglanc .Ale Francik tak ich przekonywoł że się zgodzili .No ale trza było jeszcze jakoś dziołcha wywianować .Usuć pierzina i kupić łoblyczki i jeszcze wiela inszych rzeczy kere sie przidajom młodym.Jak już wszystko było naszykowane młodzi dali za zapowiedzi a potym boł ślub.Francik i Rołza byli zgodnym małżyństwym wychowali na porzondnych ludzi sztworo dziecek .A jak była keroś rocznica Jich spotkanio to Francik dycko kupowoł swoji babie piykno czerwono róża na pamiontka .Potym szli na szpacyr na kawa do kawiarni w kerej piyrszy roz się widzieli w realu jak by to dzisiaj pedzieli młodzi .A ta kawiarnia w kerej piyrszy roz się spotkali to jeszcze stoji yno właściciele się zmiynili .My się dziwomy że tera je dużo młodych kerzy się poznali bez internet i som szczynśliwym małżyństwym .A .trza Wom jeszcze wiedzieć że ta Rołza to była moja ciotka a że były to czasy kaj niy było internetu ale boł za to telefon dziynki kerymu się zgodali .A los plecie nom rozmańte figle i robi na sprzyk i niy wszystko kończy się heppy endym. Żyli dłogo i szczynśliwie .Szczynśliwie ja ale czy dłogo niy powiym bo Ponboczek wzion Francika do Sia już pora lot tymu a Rołza tera chodzi na kiyrchow niy yno we rocznica śmierci ale pamiynto tyż ło rocznicy piyrszego spotkanio. Toż chocioż szłapy już niy te bo straszliwie bolom ale jakoś się tam zakotłasi na tyn kiyrchow i przinosi Franckowi róże taki piykne czerwone jak kiedyś dostowała łod Niego .Bo stare mondre ludowe przisłowi godo że piyrszo miłoś niy rdzewieje a jak wtoś komuś pszaje i je mu pisany to ani śmierć niy mo siły .I wiycie co jo se tak myśla chocioż niy bydzie to na tymat że tyn interent to je taki fajny wynalazek ale tyż łokropnie niebezpieczny i trza se dać pozor .No bo idzie tam szkryflać bele co a niy widzi się tej drugi strony .No możno se jeszcze pogodać bez skeypa czy jak to tam nazywajom .No ale jak się trefi na jakigo gizda co umi cyganić i tak umi zbamoncić że szkoda godać .Potym sie pokazuje że zamiast młodego karlusa je to stary dziad keryn chce dziołszka wykorzystać . Ale i dziołszki tyż som cwane tyż ymiom chopu zakryncić we gowie że cołkiym zgupieje .No ale kożdo epoka mo swoji i dobre i złe strony .
Regina Sobik
szl_Latn szl_Latn vec_Latn